I weekenden kunne interesserede nordjyder opleve 210 firhjulstrækkere, da der var Beach Tour 2020 på stranden ved Løkken. Beach Tour er et socialt event uden konkurrencer for bilentusiaster i alle aldre med forkærlighed for offroading. Finn Nørlem, der har været arrangør af Beach Tour i samtlige af de 23 år eventet har fundet sted, stopper efter dette års arrangement. Ifølge ham har de mange biler trukket over 4000 gæster til stranden over weekenden. Tilfreds arrangør Hovedparten af deltagerne er fra Danmark, men der er deltagere med fra Norge, Sverige, Tyskland, Schweiz og Finland. - Der er lidt flere deltagere med end sidste år. De fleste har virkelig gået og sat bilen i den fineste stand her op til Beach Tour, så som arrangør er jeg meget tilfreds, siger Finn Nørlem. Til eventet var hele Løkken Strand taget i brug dog med de særlige forbehold, at der ikke måtte køres i klitterne, ligesom der var sat en hastighedsgrænse på 30 kilometer i timen. Begrænsningerne var til for at afholde deltagerne fra at køre ræs eller på anden måde genere andre af strandens gæster. Se videoen af firhjulstrækkerne her:
For 23. år i streg kunne interesserede møde firhjulstrækkere til Beach Tour på stranden ved Løkken.